MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende den fælles holdning fastlagt af Rådet med henblik på vedtagelse af Europa-Parlamentets og Rådets direktiv om adgang til at etablere og udøve virksomhed som udsteder af elektroniske penge og tilsyn med en sådan virksomhed og Europa-Parlamentets og Rådets direktiv om ændring af direktiv 77/780/EØF om samordning af lovgivningen om adgang til at optage og udøve virksomhed som kreditinstitut

1. Sagsforløb

1. Den 29. juli 1998 vedtog Kommissionen et forslag til Europa-Parlamentets og Rådets direktiv om adgang til at etablere og udøve virksomhed som e-pengeinstitut og tilsyn med en sådan virksomhed samt et forslag til ændring af Rådets direktiv 77/780/EØF om samordning af lovgivningen om adgang til at optage og udøve virksomhed som kreditinstitut (KOM(1998)461 endelig).

2. Rådet indledte sin behandling af forslagene den 19. oktober 1998.

3. Det Økonomiske og Sociale Udvalg afgav på sit plenarmøde den 19. januar 1999 en positiv udtalelse om Kommissionens forslag.

4. Den Europæiske Centralbank afgav udtalelse den 18. januar 1999.

5. Europa-Parlamentet vedtog en lovgivningsmæssig beslutning (førstebehandling) med 25 ændringsforslag den 15. april 1999 (PE A4-156/99).

6. Den 29. november 1999 fastlagde Rådet den fælles holdning, som denne meddelelse vedrører.

2. Formålet med Kommissionens forslag

Forslaget tager hovedsagelig sigte på at etablere et harmoniseret indre marked for levering af elektroniske penge i EU. Forslaget vedrører kun retlige og tilsynsmæssige forhold vedrørende e-penge, der udstedes af andre foretagender end banker. Men da det er indlysende, at de traditionelle kreditinstitutter også kommer til at spille en vigtig rolle på denne del af finansmarkedet, bør de grundlæggende regler om fri bevægelighed på grundlag af gensidig anerkendelse og den tilsynsordning, som disse institutter er undergivet (godkendelse, kapitalkrav, tilsyn osv.), også gælde i rimeligt omfang for e-pengeinstitutter.

Forslaget om ændring af definitionen af et kreditinstitut i første bankdirektiv for at give institutter, der ikke ønsker at udøve fuld bankvirksomhed, mulighed for at udstede elektroniske penge i henhold til de grundlæggende regler, der gælder for alle andre kreditinstitutter, vil fremme den harmoniske udvikling i alle kreditinstitutters aktiviteter i Fællesskabet som helhed, især når det gælder udstedelse af elektroniske penge, og vil forhindre, at konkurrencen mellem e-pengeinstitutter fordrejes, selv i relation til pengepolitikken.

3. Bemærkninger til den fælles holdning

3.1. Generelt

Rådets fælles holdning er i overensstemmelse med Europa-Parlamentets ændringsforslag og Kommissionens forslag.

Teksten er i Rådets fælles holdning blevet afklaret og dermed forbedret på flere punkter, medens en række tilføjelser falder sammen med Europa-Parlamentets ændringsforslag.

1998/0252 (COD)

3.2. Den fælles holdning set i forhold til Europa-Parlamentets ændringsforslag under førstebehandlingen og Kommissionens forslag til Europa-Parlamentets og Rådets direktiv om adgang til at etablere og udøve virksomhed som e-pengeinstitut og tilsyn med en sådan virksomhed

3.2.1. Betragtningerne

Betragtning 3 erstatter artikel 1, stk. 3, litra b), punkt (iii) og (iv), i Kommissionens forslag. Med indføjelsen af denne tekst i betragtningerne forenkles definitionen af elektroniske penge i direktivets tekst.

Betragtning 7 gør det klart, at udstedelse af elektroniske penge skal være umiddelbar. Det er ikke tilladt at modtage kontanter på nuværende tidspunkt for udstedelse af e-penge på et tidspunkt i fremtiden (oprindelig artikel 2, stk. 4, litra b), i Kommissionens forslag).

Betragtning 8 underbygger den foregående ændring og gør det klart, at det kun er kreditinstitutter, der kan føre kontokurantkonti for udbetaling af elektroniske penge.

Betragtning 9 er i overensstemmelse med genindløselighedsbestemmelsen i artikel 3. Den er også i overensstemmelse med Parlamentets ændringsforslag 10.

Betragtning 11 omfatter Parlamentets ændringsforslag 1 samt de ændringer i direktivets ordlyd, som Parlamentet har foreslået i ændringsforslag 21 og 22.

Betragtning 12. Kommissionens forslag indeholdt en artikel om tilsyn med udliciterede aktiviteter (artikel 6). Disse bestemmelser er blevet ophævet i den fælles holdning, da det er opfattelsen, at alle finansielle institutters udliciterede aktiviteter bør behandles horisontalt. Hovedindholdet i Kommissionens oprindelige forslag om udlicitering er nu blevet indarbejdet i denne betragtning.

Betragtning 13 fastslår, at udstedelse af elektroniske penge kan påvirke det finansielle system generelt, og at der er behov for et samarbejde om vurderingen af e-pengesystemers integritet.

Betragtning 14. Henvisningen til "grænser" i den oprindelige betragtning er blevet ophævet, da den fælles holdning indeholder en mere omfattende undtagelse fra direktivet for visse begrænsede ordninger, uden at der er fastsat bestemte finansielle tærskler.

Betragtning 16 afspejler bestemmelserne i den nye artikel 11, der indeholder en revisionsbestemmelse, således at Kommissionen 54 måneder efter direktivets ikrafttræden skal foretage en undersøgelse af dets anvendelse.

3.2.2. Artiklerne

I artikel 1, stk. 3, litra a), i Rådets fælles holdning indføjes "og enhver anden juridisk person" i definitionen af et e-pengeinstitut. Dette gør juridisk set teksten klarere og er i overensstemmelse med Parlamentets ændringsforslag 14. I Rådets fælles holdning ophæves desuden følgende: "eller som investerer provenuet af denne virksomhed uden at være undergivet Rådets direktiv 93/22/EØF". Direktivet vil kun omfatte institutter, der udsteder elektroniske penge.

Ved artikel 1, stk. 3, litra b), i Rådets fælles holdning indføjes "som repræsenteret ved et krav på udstederen" i definitionen af elektroniske penge. Denne ordlyd sikrer overensstemmelse med genindløselighedsbestemmelsen.

I artikel 1, stk. 3, litra b), punkt (i), i Rådets fælles holdning udgår "såsom et chipkort eller en computer". Dette forenkler ordlyden, men det pågældende udtryk indsættes i betragtning 3.

Ved artikel 1, stk. 3, litra b), punkt (ii), indføres en ny bestemmelse for at sikre paritet mellem kontanter og elektroniske penge.

Artikel 1, stk. 3, litra b), punkt (iii) og (iv), i det oprindelige forslag er blevet ophævet, men indføjet i betragtning 3.

Ved artikel 1, stk. 4, i Rådets fælles holdning indføjes en ny bestemmelse om, at det kun er EU-godkendte institutter, der kan udstede e-penge. Dette giver større retssikkerhed med hensyn til, hvem der kan yde e-pengeservice inden for EU.

Artikel 1, stk. 5, litra a), i Rådets fælles holdning forbyder e-pengeinstitutter at yde nogen form for kredit, således at e-pengeinstitutter ikke udsættes for alvorlige kreditrisici.

Artikel 1, stk. 5, litra b), i Rådets fælles holdning ændrer det oprindelige forslag, idet det specificeres, at lagring på det elektroniske medium skal ske på andre foretagenders vegne. Dette begrænser e-pengeinstitutternes virksomhed og dermed deres potentielle risici.

Artikel 2, stk. 1, i Rådets fælles holdning forenkler det oprindelige forslags ordlyd og er i overensstemmelse med Parlamentets ændringsforslag 16 og 17.

Artikel 2, stk. 2, i Rådets fælles holdning ændrer det oprindelige forslag en smule ved at afklare bestemmelsens formål.

Artikel 2, stk. 3, i Rådets fælles holdning er en forenkling af det oprindelige forslag, og fastslår klart, at udstedelse af e-penge ikke skal betragtes som indlånsvirksomhed.

Ved artikel 3 i Rådets fælles holdning indføres en ny bestemmelse om genindløselighed. Dette er i overensstemmelse med Parlamentets ændringsforslag 18 og 19.

Artikel 4, stk. 1, i Rådets fælles holdning fastslår, at e-pengeinstitutters egenkapital er omfattet af definitionen i direktivet om egenkapital. Denne bestemmelse forhøjer også kravet til startkapitalen fra 500 000 EUR til 1 mio. EUR.

I artikel 5, stk. 1, litra c), og artikel 5, stk. 3, i Rådets fælles holdning ændres "stærkt likvide" i det oprindelige forslag til "tilstrækkeligt likvide". Dette er i overensstemmelse med Parlamentets ændringsforslag 21 og 22.

I artikel 5, stk. 1, litra c), punkt (iv), i Rådets fælles holdning indføjes "kvalificeret deltagelse" i stedet for "direkte eller indirekte kapitalinteresser" i det oprindelige forslag. Herved afklares kapitalinteressernes art (10%).

I artikel 6 i Rådets fælles holdning ændres ordlyden, således at den bliver i overensstemmelse med en tilsvarende bestemmelse om kreditinstitutter i direktivet om solvensnøgletal.

Artikel 7, stk. 1, i Rådets fælles holdning er en ny bestemmelse, der kræver interne administrations- og kontrolordninger, der skal stå i forhold til de risici, der er forbundet med udliciterede aktiviteter.

Artikel 7, stk. 2 og 3, vedrørende tilsyn med udliciterede aktiviteter er ophævet, og hovedindholdet er indarbejdet i betragtning 12.

Artikel 8, stk. 1, udvider de bestemmelser, som medlemsstaternes kompetente myndigheder kan undlade at anvende på ganske bestemte institutter.

Ved artikel 8, stk. 1, litra a), i Rådets fælles holdning halveres grænserne for undtagelse for åbne trepartsordninger til 5 mio. EUR.

Ved artikel 8, stk. 1, litra b), i Rådets fælles holdning indføres en undtagelse for e-pengeordninger, hvor e-pengene kun anerkendes som betalingsmiddel af forbundne virksomheder. Dette er i overensstemmelse med en del af Parlamentets ændringsforslag 15.

Ved artikel 8, stk. 1, litra c), i Rådets fælles holdning indføres en undtagelse for e-pengeordninger, der er begrænsede trepartsordninger (dvs. hvor de elektroniske penge kun anerkendes som betalingsmiddel af et begrænset antal foretagender, der klart kan identificeres).

Ved artikel 8, stk. 3, i Rådets fælles holdning indføres et indberetningskrav for ordninger, der er omfattet af undtagelsen.

Ved artikel 9 i Rådets fælles holdning ændres ordlyden i det oprindelige forslag, således at det afklares, i hvilken periode "grandfathering" gælder, og således at de kompetente myndigheder forpligtes til at sikre, at institutter, der er omfattet af "grandfathering", opfylder direktivets krav.

Den nye artikel 11 i Rådets fælles holdning indeholder en revisionsbestemmelse, hvorefter Kommissionen skal undersøge direktivets anvendelse, især med hensyn til foranstaltningerne til beskyttelse af indehaverne af elektroniske penge, kapitalkrav, undtagelser og det eventuelle behov for et forbud mod betaling af renter af midler, der modtages i stedet for elektroniske penge.

1998/0253 (COD)

3.3. Den fælles holdning set i forhold til Europa-Parlamentets ændringsforslag under førstebehandling og Kommissionens forslag til Europa-Parlamentets og Rådets direktiv om ændring af direktiv 77/780/EØF om samordning af lovgivningen om adgang til at optage og udøve virksomhed som kreditinstitut

3.3.1. Betragtningerne

Den nye betragtning 5 i Rådets fælles holdning er i overensstemmelse med den nye artikel 13a om udvidelse af genindløselighedskravet til at omfatte banker. Dette er i overensstemmelse med Parlamentets ændringsforslag 24.

3.3.2. Artiklerne

Ved artikel 1, stk. 2, i Rådets fælles holdning indføjes en ny artikel 13a, der medfører, at kravet om genindløsning af elektroniske penge også gælder for banker. Dette er i overensstemmelse med Parlamentets ændringsforslag 25.

4. Konklusion

Kommissionen finder Rådets fælles holdning fuldt acceptabel. Den omfatter ikke blot mange af Europa-Parlamentets ændringsforslag, men supplerer også Kommissionens forslag med gode afklarende og supplerende bestemmelser, der afspejler behovet for et hensigtsmæssigt retsgrundlag for disse nye og innovative aktiviteter.